**תוספת: הוגי עדות המזרח**

**פרק שני- אני מאמין**

**הרב יוסף חיים מבגדאד[[1]](#footnote-1)\* (ה"בן איש חי")**

**משלי הבן איש חי**

מעשה שהיה בבן אחד פיקח יושב על השולחן בין אביו ובין אמו ויאמר לאביו: מיהו המלמד דעת ותבונה ומצווה לבן, אביו או אמו? ויענהו האב שהאב הוא המלמד, אבל האם עסוקה בעסקי הבית... ויען הבן ויאמר אם כן יש לי פליאה גדולה, כי לימד אותי היום רבי בבית הספר פסוק בספר משלי: "כי אִם לבינה תקרא", והורה לי אל תקרי אִם בחיריק, אלא אֵם בצירי, שהתורה נקראת ונחשבת אם לאדם, ואני תמה למה נקראת אֵם דראוי שתקרא אב כי האב הוא המורה בינה ודעת לבנו והוא המלמדו הדרך אשר ילך בה?

ויענהו האב ויאמר לו שאלה גדולה שאלת... ויתבונן הבן בדעתו, ולא עברו יותר מעשר דקות וישיב תשובה נכונה. ויאמר לאביו: אני מהיכן באתי? אמר לו: ממני ומאמך, כי אני אביך וזאת אמך. אמר לו: מי הוא ברור ודאי יותר, האב או האם, אמר לו: האם ברורה וודאית יותר כי הכל רואין שיצא הבן מבטנה, והכל מעידין שהיא אמו, על פי ראות עיניהם, אבל האב נקרא אב מצד השערת השכל. ויאמר: אם כן מצאנו תשובה לאותה שאלה, כי השם יתברך כשנתן לנו את התורה, לא שלח את משה רבנו עליו השלום אצל ישראל לאמר להם שהקדוש ברוך הוא שלח לכם תורה על ידי וכך וכך משפטה ועניניה וכך הן הלכות שלה. ואנחנו קבלנו דבריו מכח שהראה לנו אות ומופת שהוא נביא אמת, לא כך היה מעשה ולא קבלו ישראל התורה בדרך זו ובאפן זה אלא באמת הקדוש ברוך הוא הרכין השמים ושמי השמים על הר סיני. וכל אחד מישראל מקטן ועד גדול איש ואשה נער וזקן כלם ראו כבודו יתברך בעיניהם שכלם נתנבאו באותו היום כשעמדו לפני הר סיני. וראו כמראה הנביאים שרואים בעיניהם, ושמעו באזניהם קול הקדוש ברוך הוא שאמר: אנכי ה' אלקיך וכו' לא יהיה לך וכו', ועוד שמעו באזניהם שאמר להם הקדוש ברוך הוא: הנה אנכי נותן לכם תורה שיש בה תרי"ג מצוות על ידי משה שלוחי, וכל מה שיאמר לכם תעשו ותאמינו בו, כי הוא שלוח מאתי, והוא נביא אמת, ואותה שעה הרעיש הקדוש ברוך הוא את כל העולם כלו והיו קולות וברקים ולפידי אש נראין מסוף העולם עד סופו, וקול השופר חזק מאד, משה ידבר והאלקים יעננו בקול, ככה ספר לי רבי כשלמדני בפרשת יתרו שכל הדברים האלה ספרו ישראל שבאותו הדור לבניהם הנולדים לאחר מתן תורה, כל אשר ראו בעיניהם, ואשר שמעו באזניהם, את דברי הקדוש ברוך הוא אשר צוה אותם בעבור אמונתם במשה רבנו שראו ושמעו כל אלה, כאשר יראה וישמע הנביא דבר ה'. וכל דור מגיד כל זה לבניו והבנים לבניהם, עד היום הזה שנתיסדה אמונה זו בלבבות כל ישראל דור אחר דור. נמצא המתן תורה שהיה מהקדוש ברוך הוא לישראל על ידי משה רבנו עליו השלום, היה ברור בודאי הגמור והשלם על פי ראות עינים ומשמע אזנים של כל ישראל, אנשים ונשים גדולים וקטנים, ולא היתה קבלת התורה ואמונת משה רבנו אצלם בהשערת השכל על ידי אות ומופת, אלא היתה קבלתם ואמונתם דומה להאמנת האם של הולד שהכל מעידין שהיא אמו, כי ראו שיצא מבטנה, ולכך כתב שלמה המלך עליו השלום "כי אם לבינה תקרא", אם בציר"י, כי הבינה זו התורה שנקראת בינה, קבלתה אצלך ודאית וברורה, כמו ברור ודאות של אם, שהיא על פי ראית העין, ולא בירור האב שהוא נקרא אב לולד על ידי השערת השכל. ויענהו אביו: דבריך טובים ונכוחים.

**הסבר המקור:**

הבן איש חי פותח בשאלה:

בן שואל את אביו: מי מחוייב ללמד אותי תורה ומצוות?

עונה האב: האבא. לאמא אין פנאי. היא עסוקה בצרכי הבית.

שואל הבן: אם כך, למה התורה נקראת אם לאדם? היא היתה צריכה להקרא אב- כי הוא המלמד את דרך התורה בה צריך ללכת.

הבן חושב ועונה בעצמו על הקושיה כך: ברור שילד שייך לאמו כי כולם ראו שהוא היה בבטנה ויצא ממנה- זה משהו ודאי. מוכח. הבן שייך לאביו רק מתוך השערת השכל.

כך זה גם עם התורה: הקב"ה נתן את התורה לא רק באמצעות משה. הוא בעצמו, במעמד הר סיני- נתן את התורה. כל מי שהיה שם ראה את נתינת התורה. כולם זכו להתנבאות ביום הזה. כולם שמעו מפי הגבורה את עשרת הדברות. הם גם שמעו את הקב"ה אומר שהוא נותן את התורה הכוללת את תרי"ג המצוות ע"י משה ושצריך להאמין לכל מה שמשה יאמר כי הוא נביא אמת.

לאחר מתן תורה ספרו את הדברים מדור לדור. כך נוסדה האמונה החזקה של עם ישראל.

מכאן- אם התורה היתה ניתנת רק ע"י משה- היינו מאמינים בה מכוח השכל. כמו שיודעים שאב הוא אבא לבנו- רק מכוח השכל.

אבל מתן תורה היה מאת ה' ע"י משה- זה משהו וודאי. לכן האמונה שלנו בה' היא וודאית. (כמו הוודאות בכך שתינוק שייך לאמו) לכן כתב שלמה המלך במשלי : "כי אם לבינה תקרא" אם בצירה- מכאן:

בינה= תורה= אמא= וודאות

התורה היא וודאית לאדם המאמין כמו הוודאות לילד מי היא אמו. לכן התורה נקראת אם.

האב הוא אב לילד מכוח השכל (אין הוכחה לכך שהוא האב) והוא זה שמלמד את הילד תורה (ולא האם) כי הוא פועל מכוח השכל.

הערה: דברים אלו מהווים חיזוק לדברי הריה"ל בכוזרי פרק א. (על כך שהאמונה מתחילה ממעמד הר סיני ולא מבריאת העולם)

1. \* הרב יוסף חיים – ה"בן איש חי" – נולד בבגדאד בשנת התקצ"ד (1834) ונפטר בשנת תרס"ט (1909). פוסק, מקובל, דרשן ומנהיג. ספרו המפורסם ה"בן איש חי" עוסק בהלכות ודרשות עפ"י פרשת השבוע. כתב פיוטים וספרים רבים. [↑](#footnote-ref-1)